СЕГА - Владинова е с ново самочувствие преди световното първенство
Общо 348,320,939
Страници 99,427
Капитанът на националния отбор по художествена гимнастика Невяна Владинова се чувства по-уверена след спечеления пълен комплект медали на турнира за Световната чалъндж купа в Минск (Блрс). Така смята селекционерът на състезателките в индивидуалното направление Бранимира Маркова.
"За самочувствието на Невяна и за всички нас бе важно тя да вземе тези медали. Това състезание доказва, че сме на верен път и че промените, които направихме, са си заслужавали. Надявам се, че има още малко време да ги отработим преди световното първенство", коментира Маркова при завръщането в София вчера.
Шампионатът на планетата в Пезаро (Ит) е от 29 август до 3 септември, а генералната репетиция за него ще бъде следващият турнир за Световната чалъндж купа - в Казан (Рус, 11-13 август).
"Чувствам добре промените в композициите, така съчетанията ми вървят по-леко - сподели самата Владинова, която в Минск през уикенда спечели злато на обръч, сребро на бухалки и бронз на лента. - Тази Световна купа бе много полезна за мен, щастлива съм, че взех тези медали. Но вдругиден заминаваме пак и всичко започва отначало."